KUN รายได้ปี 65 “นิวไฮ” ทะลุพันล้าน แจกปันผล 0.03 บาท ขึ้น XD 9 มี.ค.นี้
KUN โชว์งบปี 65 รายได้แตะ 1 พันล้านบาท ไฟเขียวปันผล 0.03 บาท ขึ้น XD วันที่ 9 มี.ค.นี้ ย้ำแผนปี 66 เปิดตัวโครงการบ้านระดับกลาง-บน ภายใต้แบรนด์ “คุณาลัย นาวาร่า” และ “คุณาลัย เพอร่า” มูลค่ารวม 11,600 ล้านบาท มั่นใจ Pre-Sale แตะ 1,800 ล้านบาท
KUN โชว์งบปี 65 รายได้แตะ 1 พันล้านบาท ไฟเขียวปันผล 0.03 บาท ขึ้น XD วันที่ 9 มี.ค.นี้ ย้ำแผนปี 66 เปิดตัวโครงการบ้านระดับกลาง-บน ภายใต้แบรนด์ “คุณาลัย นาวาร่า” และ “คุณาลัย เพอร่า” มูลค่ารวม 11,600 ล้านบาท มั่นใจ Pre-Sale แตะ 1,800 ล้านบาท
24 ก.พ. 2566

นางประวีรัตน์ เทวอักษร ประธานเจ้าหน้าที่บริหาร บริษัท วิลล่า คุณาลัย จำกัด (มหาชน) หรือ KUN เปิดเผยว่า บริษัทฯ มุ่งมั่นในการสร้างโอกาสการเติบโต เพื่อการพัฒนาโครงการอสังหาริมทรัพย์แนวราบอย่างต่อเนื่อง โดยจะเห็นได้จากในช่วงที่ผ่านมา บริษัทฯได้เปิดตัวโครงการใหม่ๆ
อาทิ โครงการคุณาลัย คอร์ทยาร์ด, โครงการคุณาลัย บีกินส์ 2, โครงการคุณาลัย จอย ออน 314 รวมถึง 2 โครงการ ที่เปิดพรีเซลล์ในปี 2565 ที่ผ่านมาคือ โครงการคุณาลัย เดซี่ และ โครงการคุณาลัย พาร์โก้ ซึ่งทุกโครงการของ “คุณาลัย” ตอบโจทย์ทุกความต้องการของ ผู้อยู่อาศัยในพื้นที่ชานเมือง โดยหัวใจหลักของ “คุณาลัย” คือเน้นให้ความสำคัญของพื้นที่ใช้สอยที่สามารถปรับได้ทุกความต้องการบนความคุ้มค่าน่าซื้อของราคา ซึ่งปัจจัยดังกล่าวแสดงให้เห็นถึงความเชื่อมั่นของผู้บริโภคที่สะท้อนออกมาในรูปแบบของรายได้จากยอดขายที่เพิ่มสูงขึ้นอย่างต่อเนื่อง
โดยพิจารณาได้จากตลอดช่วงระยะเวลา 5 ปี (2561-2565) ที่ผ่านมา “คุณาลัย”มีอัตราการเติบโตของรายได้ที่เพิ่มขึ้นมาโดยตลอด โดยปี 2561 มีรายได้รวม 447.09 ล้านบาท, ปี 2562 มีรายได้รวม 652.67 ล้านบาท, ปี 2563 มีรายได้รวม 803.79 ล้านบาท, ปี 2564 มีรายได้รวม 996.39 ล้านบาท, และในปีนี้ 2565 บริษัทฯ มีความสามารถในการทำรายได้ แตะระดับ 1,001.62 ล้านบาท ซึ่งนับว่าสูงสุดเป็นประวัติการณ์ ส่งผลให้ยอดขาย(Pre-Sale) ณ สิ้นปี 2565 อยู่ที่ 1,439.90 ล้านบาท และมูลค่างานในมือ (Backlog) ที่รอรับรู้เป็นรายได้เข้ามาภายในไตรมาส 1/2566 มูลค่า 175 ล้านบาท
ทั้งนี้แม้ว่า ในปี 2565 ภาพรวมอุตสาหกรรมอสังหาริมทรัพย์ จะเกิดการชะลอตัวจากตัวแปรด้านเศรษฐกิจที่ชะลอตัว ประกอบกับต้นทุนวัสดุก่อสร้าง รวมถึงราคาน้ำมันปรับตัวเพิ่มสูงขึ้น แต่บริษัทฯก็ยังสามารถรักษาระดับการเติบโตของตัวเลขกำไรสุทธิ แตะระดับ 106.63 ล้านบาทได้
นอกจากนี้ บริษัทฯ ยังมีการพิจารณาเรื่องการจ่ายปันผลให้กับผู้ถือหุ้นงวดปี 2565 เพิ่มเติมอีก ในอัตรา 0.03 บาทต่อหุ้น จากที่มีการจ่ายปันผลไปแล้วก่อนหน้านี้ ในอัตรา 0.05 บาทต่อหุ้น โดยเตรียมวาระดังกล่าวเสนอประชุมผู้ถือหุ้นประจำปี 2566 ในวันที่ 26 เมษายน 2566 เพื่อทำการอนุมัติและกำหนดรายชื่อ ผู้ถือหุ้นที่มีสิทธิรับเงินปันผล (Record date) ในวันที่ 10 มีนาคม 2566 และกำหนดวันที่ไม่ได้รับสิทธิปันผล (XD) ในวันที่ 9 มีนาคม 2566 โดยจะจ่ายเงินปันผลในวันที่ 12 พฤษภาคม 2566 เป็นลำดับต่อไป ซึ่งจากการจ่ายปันผลต่อเนื่อง ตอกย้ำได้ว่าหุ้น KUN เป็นหุ้น Growth Stock ในหุ้นกลุ่มอสังหาริมทรัพย์อีกหนึ่งตัว
สำหรับภาพรวมธุรกิจในปี 2566 บริษัทฯ ตั้งเป้าการเติบโตรายได้ที่ระดับ 1,300 ล้านบาท พร้อมตั้งเป้ายอดขาย (Presale) ไว้ที่ 1,800 ล้านบาท โดยมองว่าทิศทางการเติบโตของบริษัทฯในปีนี้ มีแนวโน้มเติบโตอย่างต่อเนื่องจากปี 2565 จากการรักษาส่วนแบ่งทางการตลาดในทำเลบางบัวทองที่บริษัทฯ มีความชำนาญ ร่วมกับการเปิดโครงการบ้านระดับกลาง -บน และมุ่งขยายไปพัฒนาในทำเลอื่นๆเพิ่มเติม ซึ่งสอดรับกับดีมานด์ที่อยู่อาศัยแนวราบยังคงเพิ่มสูงขึ้น หลังจากกำลังซื้อเริ่มกลับมาสู่ภาวะปกติ เป็นผลจากการฟื้นตัวของเศรษฐกิจภายหลังจากมีการเปิดประเทศ ส่งผลให้กลุ่มสถาบันการเงินกลับมาพิจารณาการปล่อยสินเชื่อให้กับลูกค้าในกลุ่มที่เคยได้รับผลกระทบจากโควิด-19 มากขึ้น อาทิ กลุ่มธุรกิจร้านอาหารและโรงแรม กลุ่มธุรกิจสายการบิน และกลุ่มธุรกิจท่องเที่ยว เป็นต้น ซึ่งจากปัจจัยทั้งหมดดังกล่าวก็จะส่งอานิสงค์เชิงบวกต่อบริษัทฯ
ส่วนปัจจัยอัตราดอกเบี้ยของประเทศที่มีแนวโน้มเพิ่มขึ้น ในอัตราดอกเบี้ย 0.25% ต่อปี จะเพิ่มการผ่อนชำระค่างวดบ้านประมาณ 2% – 5% จากค่างวดเดิมนั้น ภาครัฐบาลได้มีการออกมาตราการลดค่าจดทะเบียนการโอนอสังหาริมทรัพย์จากร้อยละ 2 เหลือร้อยละ 1 และลดค่าจดทะเบียนการจำนองอสังหาริมทรัพย์จากเดิมร้อยละ 1 เหลือร้อยละ 0.01 ซึ่งจะเป็นปัจจัยกระตุ้นการซื้ออสังหาริมทรัพย์เพิ่มขึ้น
โดยในปีนี้ บริษัทฯเตรียมเปิดตัวโครงการ จำนวน 3 โครงการ ภายใต้แบรนด์ “คุณาลัย นาวาร่า”2 โครงการ และ “คุณาลัย เพอร์ร่า” 1 โครงการ มูลค่าโครงการรวมกว่า 11,600 ล้านบาท ซึ่งโครงการ คุณาลัย นาวาร่า ถือว่าเป็นโครงการระดับกลาง-บน” ประกอบด้วย 1.โครงการคุณาลัย นาวาร่า พระราม 2-บางขุนเทียน โซนทิศใต้ของกรุงเทพฯ มูลค่าโครงการ 3,500 ล้านบาท เป็นโครงการเป็นบ้านเดี่ยว 2 ชั้น ขนาดที่ดินเริ่มต้น 63 ตรว. ราคาเริ่มต้นที่ 5.98 ล้านบาท โครงการตั้งอยู่บน ถนนบางขุนเทียน-ชายทะเล โดยปัจจุบันโครงการเปิด Soft Opening เมื่อตุลาคมที่ผ่านมา และมียอดขายแล้ว มูลค่ารวมประมาณ 70 ล้านบาท ซึ่งคาดว่าจะเริ่มรับรู้รายได้ตั้งแต่ไตรมาส 1/2566 นี้เป็นต้นไป
2.โครงการคุณาลัย นาวาร่า รังสิต-คลอง 2 โซนทิศเหนือของกรุงเทพฯ มูลค่าโครงการ 6,700 ล้านบาท ราคาเริ่มต้นที่ 5.79 ล้านบาท คาดว่าจะเปิด Soft Opening ได้ในไตรมาสที่ 2/2566 นี้ และ 3. โครงการ คุณาลัย เพอร่า บางบัวทอง เป็นโครงการบ้านเดี่ยว มูลค่าโครงการประมาณ 530 ล้านบาท ราคาเริ่มต้นที่ 4.49 ล้านบาท คาดว่าจะเปิด Soft Opening ได้ในไตรมาสที่ 2/2566 ทั้งนี้ จากแผนการเปิดตัวโครงการ ในปีนี้ ส่งผลให้ “คุณาลัย”ประสบความสำเร็จในการพัฒนาโครงการที่อยู่อาศัยภายใต้ “วิลล่า คุณาลัย”  ครบทั้ง 4 ทิศรอบกรุงเทพฯ- ปริมณฑล ตามแผนที่วางไว้
อย่างไรก็ตาม เพื่อให้สอดรับกับโอกาสการเติบโตทางธุรกิจ ส่งผลให้บริษัทฯวางกลยุทธ์ มุ่งเน้นจุดเด่นการให้พื้นที่ใช้สอยในบ้านภายใต้การศึกษานวัตกรรมใหม่เพื่อใช้ในการอยู่อาศัย อาทิ บ้านอัจฉริยะ ซึ่งจะทำให้ผู้อาศัยได้รับความสะดวกสบายจากเทคโนโลยี รวมถึงการพัฒนาบ้านประหยัดพลังงาน ซึ่งเป็นการออกแบบบ้านให้สามารถรับแสงธรรมชาติ รวมถึงออกแบบบ้านให้สอดคล้องกับทิศทางลม เพื่อลดอุณหภูมิภายในบ้าน รวมถึงเทคโนโลยีการประหยัดพลังงาน เช่น โซลาร์เซลล์ ซึ่งบริษัทฯ จะให้ความสำคัญกับพลังงานสะอาด โดยในขณะนี้ได้เริ่มนำมาติดตั้ง ในโครงการใหม่ๆเป็นที่เรียบร้อยแล้ว และพร้อมเดินตาม Road map ที่จะไปสู่การเป็น Net Zero ในอนาคต